سفر نامہ
اسحاق رحیم
دَھُمی بَہر
بَگّ ءَ پہ درْابول ءَ زھیر بیتگ
مارا پہ دشت ءِ گورگیں کُلّ ءَ
ما حاجی غلام وتی گاڑی ءَ سوار کُت ءُ گوں وت زُرت ما گوں آئی ءَ گوشت مارا مرچی ھر پیم تاں بَلّ ءَ روگ ءُ پدا واتر بئیگی اِنت.. حاجی ءَ اول ءَ وتی ھمے گِلگ کُت کہ شمارا منی گورا آیگی اَت گُڈا سُبارگ ءَ دگہ مردمے مہ گُشتیں نی شُما آ گُشتگ شام ءَ گوں من اَلّم بہ دار اِت… بلے ھیر ما پہ مِنّت زیری حاجی ءِ بلوچی مڑاہ چہ وتی سرا دیر کُت گوں حاجی ءَ گُشت مارا زیت بہ گیشین ما ترا وتی ھمرائی ءَ زیریں ءُ بَلّ ءَ رویں.. حاجی مئے لاچاری ءَ سرپد بیت پمیشکہ گوشت ئے یکبرے من شمارا براں نزیک ءَ مئے گوھرگ ءِ بندگاہ ڈیم ءَ پیش داراں پدا گُڈا کائیں چاھے وریں ءُ پہ بَلّ ءَ درکَپیں…
ما حاجی ءِ سوج ءِ پدا ڈیم ءِ چارگ ءَ شُتیں کوہ ءِ دیم ءَ کسانیں ڈیمے اَت بلے حاجی ءَ گُشت ڈیم جُہل اِنت کساس 40 فٹ ءَ گیش جُہلی ءَ آپ ئے مان اِنت… ڈیم ءِ بُرزی نیمگ ءَ کوہ ءِ ٹلّ ءَ فوج ءَ سنگر گپتگ اَت بلے حاجی ءَ مارا سدّکی دات ڈیم سرا ما مدام رویں کائیں ادا مارا ھِچّ نہ گوش اَنت…
ما چہ ڈیم ءِ چارگ ءَ پد حاجی ءِ لوگ ءَ اتکیں شاہ مُراد نامیں مردے کہ لیوز ءَ کار کنت چہ ھمودا حاجی ءِ دکّان ءَ گوں ما ڈیکّ ۂے وارتگ اَت پدا مئے دیوان ءَ آتک… شاہ مُراد شوگر ءِ نادْراھی ءَ گوْر جَتگ اَت مارا سرکاری مردم سرپد بئیگ اَت ءُ چہ ما کُمکے ءَ دلمانگ اَت.. گوں شاہ مُراد ءِ دلمانگی ءَ من ءَ ھما بتلے یات اَتک…
سر شُدیگ ءِ گوں برْھَنگ ءَ کَپتگ
برْھنگ ءِ کانٹ ئے چہ بُن ءَ گوتکگ
چہ چاھواری ءَ پد ما حاجی ھمراہ کُت ءُ چہ گوھرگ باگ ءَ در کَپتیں.. گوھرگ باگ ءِ گیشتریں ورنا نِشہ ءِ مرز ءَ گورجَتگ اَنت.. نشہ ھرجاہ بلوچ ءِ ھَڈّاں کَپتگ بلے گوھرگ ءِ ھال بَتّر اَت.. روڈ ءَ گیشتر ورناھاں کہ چَمّ کَپت سرچَنڈال اَتاں..گوھرگ ءَ گیشتر نوھانی ٹَکّ ءِ مردم اَنت اے مردمانی بَہت ءَ ھرجاہ نشہ آماچی اِنت من روکپتی بلوچستان ءَ ھم دیستگ کہ نوھانیانی دمگ ءَ گوش ئے زاناں نشہ گیشتر اَنت اے ٹَکّ ءِ مردم سکّیں دلیر ءُ مہمان نوازیں مردم اَنت… پہ آتکگیں مہمان ءُ مردم ءَ ساہ بہر کَن اَنت حاجی غلام ءِ ھمرائی ءُ وش رُوی اے گَپّ ءِ گوْاھی ءَ دئیگ اَت کہ مئے سر زگریں بلوچانی میتگ ءَ کَپتگ…
چہ گوھرگ ءَ دیم چار راہ اَتاں چہ ادا یک راھے راستی نیمگ ءَ پہ کوچو ءُ دَشت ءِ کور ءَ روت چَپّی نیمگ ءِ راہ پہ مند ءَ روت کہ مند چہ ادا 35 کلومیٹر بیت بلے راہ پُرشتگ ءُ ھَراب اِنت مردم روگ ءَ جَنجال اَنت.. تچک ءَ مئے روڈ پہ بَلّ ءُ کَپکار ءَ روگ اَت.. حاجی غلام ءَ من ءَ گوشت اے نادر قدوس ءِ ھلک اِنت.. ادا گیشتر زمین نادر قدوس ءُ آئی ءِ مردمانیگ اَنت اے جاگہ ءَ شِملی گوش اَنت.. گوں اے گَپّ ءِ اشکونگ ءَ من زانت نادر سرپد بہ بیت من آئی ءِ علاقہ ءَ اتکگ آں ءُ آ ھال نہ داتگ منی بہر ءَ پہ شرّی ءَ بہ دنت…
نادرقدوس بی ایس او ءِ گوستگیں چئیرمین اِنت ءُ مئے شرّیں برات ءُ سنگتے مرچاں گوں ما یکجاہ بلوچی میوزک پروموٹرز سوسائٹی ءَ ھوار اِنت پہ زیمر ءِ دیمروئی ءَ جُھد کنگ ءَ اِنت…
منی گَپّ راست بیت چہ روگ ءَ پد وھدے نادرقدوس سھیگ بیت منی سرا نہ وشّ بیت گوشت ئے تو شر نہ کُتگ منی ھَلک ءَ شُتگ ئے ءُ مارا ھال نہ داتگ بلے ھَیر من واجہ ءَ سدّکی دات دگہ وھدے الّم گوں شمے یکجاھی ءَ سفرے کنیں …
دیمترا کَپ کُپار ءِ بازار اَت ادا چہ دُکّاناں زاھر اَت یک وھدے ادا بازار ءُ مارکیٹ بیتگ بلے انّی کَپ کُپار ءِ بندیں دُکّان وت گُشگ اَتاں مرچاں ادا کار ءُ بار نیست کَپ کُپار ءِ ویرانی وت گوْاھی دئیگ اَت کہ من وتی وشّیں باریگے گوازینتگ یاتے ءِ دروشم ءَ چیدگاں…
چوناھائی ءَ چہ 1998 ءِ ھار ءَ پیسر بَلّ اے دمگ ءِ کار ءُ بار ءِ بُنجل بیتگ بلے گوں ھار ءَ کَشّ ءُ کِرّانی بازیں مہلوکے ءَ لَڈّ ءُ بار کُتگ شہر گوراں شتُگ ءُ نشتگ اَنت چرائی ءَ پد دوبر، چہ 2003 ءَ رند یکبرے پدا اے علاقہءَ کار ءُ باری چستءُ ایراں سر چست کتگ گُڈا کَپ کُپار اے کار وبارءِ بن جل بیتگ کہ سدانی حسابءَ علاقہ ءِ ءُ علاقہ ءَ چہ ڈنّءِ مردماں داں 2010 ءَ بگیر ترس ءُ بیم یا سرکاری دزمانگیجی ءَ وتی تیل ءِ کار وبار کتگ.
ہمے وہداں کار وبار کپ کپارءَ چہ باڈر ءِ سرا کُمب پشتءِ نیمگ ءَ برگءُ بندات کنگ بیت.. ھمے دورانءَ یک نہ گیگیں وئیل یے ءِ سبب ءَ ایران ءِ نیمگ ءَ چہ مرز بند کنگ بیت اے کارو بار ءَ گوں بندوکیں مردم مرزءِ اے دگہ ٹُنگءُ دراں شِنگ ءُ شانگ بیت اَنت ءُ کَپ کُپار پَشت کَپت…
اے دمگ ءِ کار کنوکیں ورنائیں مردمانی گیشتر یں بہرے پہ روزگار ءِ ہاترا نزیکیں شہرءُ گؤراں شت اَنت..
بازیں ورنا چہ بے روزگاری ءَ لاچار بنت دیم پہ ایران، قطر ءُ امارات ءَ رو اَنت اودا گوں کمّیں تنخواہ ءَ کار کن اَنت..
گوستگیں چندے سالاں اے علاقہ ءِ جاور ھم چو بلوچستان ءِ اے دگہ علاقہانی پئیمءَ نگیگ بیتگ انت ھمے حالاتاں ھم اے دمگ باز سان مند کُتگ…
چہ کَپ کُپار ءَ زِرباری نیمگ ءَ دَشت ءِ مزن کَور گوزگ اِنت کَور ءَ چہ اے دست ڈگار آباد اَنت کِشت ءُ کِشار اِنت کہیرانی جَنگلے ءَ بَستگ.. ھمے نیمگ ءَ کروس تَنک،کہیرن ءُ بُنڈی ءُ دگہ لھتیں میتگ آباد انت… کَپ کُپار ءِ چَپّی نیمگ ءَ کوہ دیم ءَ ھم کاشاپ، کَل سر ءُ جَمَک اَنت بلے ما تچک ءَ پہ بَلّ روگ اَتیں نہ گون ئے اِشتاپ ءَ ما کاشاپ دیست کُت ءُ نہ کہیرن ءُ تَنک ءَ روگ بیت..دیم ترا گورَگی کور گوازینت کہ اے کَور چہ کوہ دیم ءَ پہ کَور ءَ جَہلاد اَت.. ھمے کَور ءِ سرا میتگے اَت حاجی ءَ گوْشت اے میتگ ءَ حسن بازار ءُ جَگین ھم گوش اَنت.. ریک کہیرن ءُ جلالان بازار ھم ھمے روڈ سرا اتاں اے ما دیست اَنت حاجی ءَ راستی نیمگ ءَ دست شہاران ءَ گوشت اے نیمگ ءَ مَچّی ءُ دِلسر ھم آبادیں میتگ اَنت…
(روان اِنت)